
Organisering av sentre ved Det samfunnsvitenskapelige fakultet
Innledning
Organisering av sentre ved fakultetet ble behandlet som V-sak 3 om årsplan 2019-2021 (tiltak 15) og O-sak 3 i fakultetsstyremøtet 6. desember 2018. Fakultetet har i notat til grunnenhetene om organisering av sentre ved SV-fakultetet datert 12.12.2018 bedt de berørte grunnenhetene om å ta stilling til dekanens forslag og eventuelt foreslå andre organisatoriske løsninger. Fristen for høringsuttalelse ble satt til 15. februar 2019.
Alle enheter samt studenter ved TIK har levert høringsuttalelse. Fakultetet har mottatt totalt åtte høringssvar. I tillegg er det kommet inn et studentopprop fra studentene ved TIK og SAI. Syv av høringssvarene var negative, mens én enhet stiller seg positiv til en omorganisering.
Nedenfor gis en oppsummering av høringssvarene. Det gis også en oversikt over historikk, antall årsverk og økonomisk utvikling for ARENA og TIK, og til slutt en vurdering av faglige prioriteringer, forskning og undervisning, administrasjon og økonomi på basis av høringsnotatet og høringssvarene.
Fordi forholdene for ARENA og TIK er nokså forskjellige, blir de i vurderingen behandlet hver for seg. For å unngå gjentagelser og gi en bakgrunn for vurderingene, gjengis først høringsnotatet i forkortet form.
Høringsnotat
Høringsnotatet tar utgangspunkt i at et særtrekk ved universitetene er at de driver med både forskning og undervisning (i tillegg til andre oppgaver). De to oppgavene er likestilte og understøtter hverandre i den grad at de er integrert i den enkelte vitenskapelige stilling; hovedregelen er at vitenskapelig ansatte har delte stillinger, med ansvar for både forskning og undervisning.
Den sterke veksten i prosjektfinansiering utfordrer balansen mellom forskning og undervisning på flere måter. De som arbeider på prosjektene, ansettes i mange tilfeller i stillinger med lite (postdoktorer) eller ingen undervisning (forskere og II-ere). Dette kan være fornuftig, særlig for å dekke spesielle faglige behov av kortsiktig karakter. Det innebærer imidlertid at en gruppe av vitenskapelig ansatte ikke har direkte kontakt med den ene av hovedoppgavene, undervisning.
Prosjektene organiseres i mange tilfeller som sentre. Dette kan være fornuftig, særlig når det er viktig med en kraftsamling, eller for å gi forskningsprosjektene er klar organisatorisk ramme og en tydelig profil internt og eksternt. En senterorganisering kan imidlertid skape avstand til virksomheten forøvrig, særlig hvis innslaget av ansatte med rene forskningsoppgaver blir stort.
I enkelte tilfeller organiseres sentrene som selvstendige enheter, uten direkte anknytning til et større fagmiljø. Dette kan være fornuftig når satsningen er langvarig og av en viss størrelse. En slik organisering forsterker imidlertid avstanden til den øvrige virksomheten; den kan også gjøre enhetene sårbare for svingninger i prosjektinntekter.
Hvordan den prosjektfinansierte forskningen innrettes, er med andre ord av betydning for hvor godt universitetet løser sine ulike oppgaver, og spesielt for samspillet mellom forsknings- og undervisningsoppgavene. I denne saken er oppmerksomheten konsentrert om sentrenes organisatoriske plassering, nærmere bestemt hvorvidt de skal ligge til et institutt, eller om de skal ligge direkte under fakultetet.
Fakultetet huser en rekke sentre, inkludert ARENA Senter for europaforskning, C-REX Senter for ekstremismeforskning, ESOP Senter for studier i likhet, sosial organisering og økonomisk politikk, LCBC Senter for livsløpsendringer i hjerne og kognisjon, OFS Oslo Fiscal Studies, OSIRIS Oslo Institute for Research on the Impact of Science, PROMENTA Research Centre for Developmental Processes and Gradients in Mental Health, RITMO Senter for tverrfaglig forskning på rytme, tid og bevegelse og TIK Senter for teknologi, innovasjon og kultur.
Bortsett fra ARENA og TIK er alle sentre ved fakultetet lagt under institutter. At ARENA og TIK har en annen organisatorisk plassering enn de øvrige sentrene, har historiske årsaker. Hverken størrelse, faglig innretning eller finansiering skulle i seg selv tilsi en annen organisering av disse sentrene enn de øvrige. For eksempel er LCBC og ESOP av samme størrelsesorden som ARENA og TIK. Det finnes både énfaglige og tverrfaglige instituttsentre, noen med innslag av fag som ikke ellers er representert ved fakultetet (som f.eks. LCBC og RITMO). Når det gjelder finansiering, er instituttsentrene i hovedsak prosjektfinansierte, men mange har også basisinntekter.
Det er ikke aktuell politikk å skille ut noen av dagens instituttsentre som frittstående enheter under fakultetet. Det er heller ikke aktuelt å utvikle ARENA og TIK til fullverdige institutter. Det ville kreve en vesentlig overføring av ressurser fra de eksisterende instituttene, særlig i form av studieplasser. I tillegg ville det bryte med det disiplinære prinsippet for organisering ved fakultetet. Det relevante spørsmål er derfor hvorvidt ARENA og TIK bør legges under institutter.
Når et senter ligger under et institutt, vil instituttstyret fungere som styre for senteret. For ARENA og TIK vil derfor instituttstyret erstatte dagens styrer dersom sentrene legges under institutter. Til erstatning for dagen styre, kan det opprettes et faglig råd for senteret, slik mange av instituttsentrene har. Ledelsen av senteret behøver ikke endres, men senterlederen vil rapportere til instituttlederen snarere enn til dekanen. Det er heller ikke behov for andre organisatoriske endringer.
Den organisatoriske plasseringen kan ha betydning på ulike områder, herunder for faglige prioriteringer, forskning og undervisning, administrasjon og økonomi.
Ved fakultet er de faglige prioriteringene i det alt vesentlige delegert til enhetene. Det er fordi det er på enhetene den faglige kompetansen ligger. Fakultetets involvering er begrenset til prioritering mellom enhetene, noe som i hovedsak skjer gjennom fordelingen av ressurser (i praksis ved en fordelingsmodell). En slik delegert struktur fungerer best dersom de enkelte enheter er relativt store; jo større enhetene er, desto flere faglige spørsmål er interne. Dersom enhetene er små, vil mange faglige problemstillinger gå på tvers av enhetene; det gjelder for eksempel avveiningen mellom ulike studieprogrammer, eller prioritering mellom ulike forskningsprosjekter. Det innebærer at med små enheter vil mange hensyn ikke fanges opp i en desentralisert organisasjonsmodell.
Det virker rimelig å legge til grunn at samspillet mellom forskningsaktiviteten og undervisningen blir bedre dersom forskningssenteret ligger under et institutt enn dersom det er frittstående. Organisering under et institutt er hverken en nødvendig eller tilstrekkelig betingelse for et slikt resultat. C-REX ligger under Institutt for statsvitenskap, men de ansatte ved senteret deltar ikke i undervisningen, og instituttet har bare et begrenset undervisningstilbud innenfor fagområdet til C-REX. C-REX er imidlertid en unntagelse. Ved alle de andre instituttsentrene er det ansatte som bidrar til undervisningen, og instituttene har undervisningstilbud som reflekterer fagområdene til sentrene. 
Det er grunn til å regne med både stordrifts- og samdriftsfordeler dersom sentrene legges under institutter. Stordriftsfordelene vil komme ved at man kan redusere overlappet av oppgaver og utnytte den samlede kapasiteten bedre. Samdriftsfordelene vil komme ved at man utnytter de relative styrkene til henholdsvis institutt- og senteradministrasjonene; spesielt kan den forskningsadministrative kompetansen ved sentrene komme til nytte ved vertsinstituttene.
Som del av en større enhet blir det lettere å håndtere svingninger i prosjekttilgangen; dersom tilgangen svikter på ett område, kan det kompenseres ved større tilgang på andre. Det betyr blant annet at en større enhet kan operere med en relativt sett større fast stab, fordi svingningene i inntekter blir relativt mindre sett i forhold til enhetens samlede økonomi.
Høringsnotatet konkluderte med at det er flere grunner til å legge ARENA og TIK under institutter; det kan bidra til mer helhetlige faglige prioriteringer, bedre avveining mellom forskning og undervisning, synergigevinster i administrasjonen og en mer robust økonomi. Spesielt ble det pekt på en løsning der ARENA legges inn under Institutt for statsvitenskap, mens TIK legges inn under Sosialantropologisk institutt. For det sistnevnte forslaget ble det særlig pekt på hensynene til effektiv administrasjon og økonomi, og at fordi Sosialantropologisk er det minste instituttet på fakultetet, kunne disse gevinstene være størst der.
Høringsinnspill
Oppsummeringen nedenfor er basert på de innleverte høringsuttalelsene og gir en kort oversikt over konklusjonene. For en fullstendig forståelse med vurderinger og begrunnelse for standpunkter vises det til de vedlagte uttalelsene. Noen av de mer detaljerte standpunktene er også gjengitt i vurderingen senere i notatet.
Generelle kommentarer
Flere enheter påpeker at det har vært en mangelfull prosess, og at prosessen så langt har vært uklar, rask og ikke med tilstrekkelig informasjon.
Flere enheter mener forslaget begrunnes i kommende retningslinjer for senterpolitikk ved UiO, som ikke vil være relevante for permanente enheter som TIK og ARENA. Universitetsstyrets D-sak 3, møtenr. 2/2019, gjør det klart at dette er «Politikk for eksternfinansierte sentre ved UiO». Denne politikken er fortsatt under utarbeidelse, og flere enheter mener at denne ikke kan brukes som vedtaksgrunnlag. 
ARENA Senter for europaforskning
ARENA mener dagens ordning ivaretar flere hensyn: 
Den beskytter et viktig fagfelt, hvor ARENA utfyller andre fagmiljøer i Norge. 
Den sikrer tverrfaglighet, som er stadig etterlyst.
Den bidrar til høy faglig produktivitet, bygger merkevare og gir høy internasjonal synlighet.
Den øker UiOs omfang av og erfaring med EU-finansiering, særlig samarbeidsprosjekter i rollen som koordinator.
Den bidrar betydelig til Europa-kompetanse ved UiO.
Etter ARENAs vurdering opererer notatet fra dekanen med et problem som ikke er et problem, og med en løsning som ikke er en løsning. ARENA mener at det hverken foreligger faglige eller økonomiske argumenter for forslaget. Etter ARENAS vurdering bidrar forslaget hverken til å ivareta fagfeltet og ‘merkevaren’ ARENA, eller sikre en optimal infrastruktur som gjør at forskningen og forskningsprosjekter kan fungere med administrative støttefunksjoner. Tvert imot mener ARENA at forslaget truer et fremragende forskningsmiljø. 
ARENA mener den foreslåtte omorganiseringen ikke er kun teknisk, slik det hevdes. Den har store innholdsmessige konsekvenser. ARENA ber om at forslaget avvises og prosessen stoppes. 
Institutt for sosiologi og samfunnsgeografi
Instituttet mener den beste løsningen er at ARENA og TIK forblir egne enheter.
Institutt for statsvitenskap
Institutt for statsvitenskap stiller seg helt avvisende til forslaget om å legge den virksomheten som i dag drives fra ARENA, til instituttet. Instituttet deler ikke dekanens problemforståelse. De «problemene» forslaget er ment å skulle løse, oppfattes ikke som problemer fra instituttets side. Instituttet mener ingen av de faglige, organisatoriske, økonomiske, administrative, arbeidsrettslige eller instituttstrategiske problemstillingene knyttet til forslaget, er reist, langt mindre utredet og besvart, i dekanens notat. Instituttet mener de høyst reelle problemene knyttet til driften av ARENA (manglende sluttdato, for høyt aktivitetsnivå i forhold til tilgjengelige ressurser, samt svak administrativ integrasjon i fakultetets organisasjon) ikke kan løses av instituttet, men må håndteres av fakultetsstyret, dekan og fakultetsdirektør. 
Økonomisk institutt
Økonomisk institutt skriver at de har begrenset kjennskap til forholdene ved TIK og ARENA, og for hvordan disse sentrene passer inn i henholdsvis Sosialantropologisk institutt og Institutt for statsvitenskap. ØI ønsker derfor ikke å komme med noen samlet vurdering av forslagene. 
Sammenslåing av et institutt og et eksternt senter reiser også, etter ØIs vurdering viktige prinsipielle spørsmål. For instituttet kan dette innebære en rekke ulike utfordringer, blant annet knyttet til ansettelseskriterier og finansiering. Hvis senterets finansiering svikter, vil dette ramme instituttet, og det kan dermed få betydelige negative virkninger på undervisning og forskning i fagdisiplinen. I dagens situasjon kan TIK og ARENA redusere staben ved å si opp enkeltforskere dersom finansieringen uteblir. Dette vil etter ØIs vurdering være mye vanskeligere dersom de ansatte har vanlige kombinerte forsknings- og undervisningsstillinger tilknyttet et institutt.
Psykologisk institutt
Psykologisk institutt mener det å være en enhet av en viss størrelse og med en sammensatt aktivitet (både forskningsmessig og undervisningsmessig), har noen store fordeler: 
Robust økonomi: Med et sammensatt finansieringsgrunnlag som henter finansiering fra alle komponenter i fakultetets finansieringsmodell, blir man mindre sårbar for svingninger i for eksempel tildeling av eksterne forskningsmidler eller gjennomstrømning på studieprogrammene. Med en større økonomi er det dessuten lettere å tilpasse seg økonomiske svingninger, og man har større handlingsrom til å foreta økonomiske justeringer når det er nødvendig.
En større, mer spesialisert og mer robust administrasjon: Med flere ressurser å spille på i administrasjonen, vil man foruten stordriftsfordeler også få muligheten til større grad av spesialisering og dermed bedre støttefunksjoner. 
Økt faglig virksomhet av høy kvalitet: Instituttets sentre har konkurrert seg til ekstern finansiering i form tildeling av ERCer, H2020-SC koordinatorprosjekt, verdensledende miljø, SFF og NFR-miljøstøtte. Dette indikerer høy kvalitet. Ved å inkludere denne type virksomhet i instituttet, har man inspirert andre til tilsvarende faglig virke av høy kvalitet. Mange har sett og lært og har tilsvarende planer for å øke sin forskning av høy kvalitet. Den eksternt finansierte fremragende forskningen i sentrene har også finansiert infrastruktur og medført andre ressurser (f. eks. finansielle) som har vært tilgjengeliggjort for satsinger ellers i fagmiljøet. 
Sosialantropologisk institutt
Sosialantropologisk institutt er positiv til de overordnede behovene for UiO i form av økt tverrfaglighet og frigjøring av ressurser ved reelle synergieffekter av samarbeid. Instituttet er derimot svært uenige i både problemforståelsen som ligger til grunn for omorganisering, og de påståtte gevinstene som følge av dette. 
Instituttet mener at det er begrenset hva en høringsuttalelse kan svare på, all den tid notatet ikke inneholder de detaljer som vil kreves for en reell konsekvensutredning. Hvis instituttet skal ta ytterligere stilling til følgene av å legge TIK inn under instituttet, så er det for det første nødvendig med informasjon som fakultetet på det nåværende tidspunkt ikke har redegjort for. Om en omorganisering likevel ansees som den beste løsning, må instituttet be om tilstrekkelig informasjon som gjør det i stand til å gjennomføre en konsekvensutredning som tar hensyn til arbeidstakernes rettigheter og muliggjør en reell vurdering av hvordan en slik omorganisering vil påvirke instituttets pågående arbeid med å videreutvikle både et internasjonalt konkurransedyktig forskningsmiljø og god undervisning. Denne prosessen må løftes opp på forhandlingsnivå, og vil kreve en ny runde med høringsuttalelser.
Avslutningsvis vil instituttet poengtere at denne prosessen så langt har skapt friksjon og uro innad på instituttet på måter som på kort sikt gjør daglig drift mer komplisert enn nødvendig. Instituttets styre stiller seg unisont bak et ønske om å beholde den nåværende strukturen, og ber fakultetsledelsen utforske andre grep for å eventuelt styrke de prosessene som ligger bak ønsket om en omstrukturering av relasjonen mellom instituttene og sentrene ved fakultetet.
TIK Senter for teknologi, innovasjon og kultur
Forslaget begrunnes i kommende retningslinjer for senterpolitikk ved UiO som ikke vil være relevante for permanente enheter som TIK. Universitetsstyrets D-sak 3, møtenr. 2/2019, gjør det klart at dette er «Politikk for eksternfinansierte sentre ved UiO». Denne politikken er fortsatt under utarbeidelse og kan ikke brukes som vedtaksgrunnlag.
Ved å ivareta sitt mandat, bidrar TIK til å realisere UiOs mål om grensesprengende og tverrfaglig forskning, utdanning og formidling. TIK frykter at utøvelsen av det tverrfaglige mandatet vil bli svært krevende dersom TIK blir en del av et disiplinært institutt.
Forslaget synliggjør en grunnleggende spenning mellom disiplinær og tverrfaglig forskning og utdanning. Forskningsrådets internasjonale ekspertkomité påpekte nylig at norske universiteters organisasjonsmodell, med disiplinbaserte fakulteter og institutter, er til direkte hinder for å oppnå vedtatte politiske mål om økt tverrfaglighet. TIK-senteret er et eksempel på at dette faktisk er mulig å få til, og TIK vil bidra til å ytterligere å forsterke fakultetets tverrfaglige profil.
TIK og SAI har få faglige berøringspunkter, og en matriseløsning vil pulverisere TIKs tverrfaglige institusjon som er bygget opp over lang tid, og som man nå høster fruktene av gjennom solid tilstrømning av studenter og eksterne prosjekter.
Forslaget om å endre TIKs organisatoriske struktur er basert på svake økonomisk-administrative argumenter. Mulige gevinster vil ikke kunne veie opp for de faglige omkostningene forslaget innebærer. En slik organisatorisk endring vil nødvendigvis ha negative konsekvenser for det vitenskapelige omdømmet til TIK og flere enheter på fakultetet, og vil medføre betydelig uro blant studenter og ansatte.
TIK-senteret er et forsknings- og utdanningsmiljø med mer enn 60 studenter og 30 doktorgradsstipendiater. Det er ikke tatt hensyn til studentenes perspektiv og de omfattende konsekvenser forslaget vil ha for utdanningsprogrammene og studentene. TIKs utdanningstilbud er svært ettertraktet på grunn av sin tverrfaglighet, og den institusjonelle autonomien forsterker muligheten for tett integrering av forskning og utdanning. TIK frykter derfor at forslaget vil bryte ned et svært godt undervisningstilbud.
På dette grunnlaget ber TIK fakultetsstyret om å avvise denne prosessen nå.
Studentene på TIK
Høringsuttalelsen er skrevet på vegne av alle masterstudentene ved TIK-senteret, og studentene ber fakultetsstyret om å avvise prosessen.
Studentene mener det er kritikkverdig i denne prosessen at endring er foreslått vedtatt uten prosess. De mener også at høringsrunden heller ikke er gjennomført på en tilfredsstillende måte. Studentene mener de ikke har blitt tilstrekkelig informert, og relevante studentorganer har ikke blitt bedt om å komme med høringsuttalelse. Studentene på TIK mener derfor at studentenes høringsrett ikke er ivaretatt (jf. Universitets- og høgskoleloven § 4-1). For eksempel blir ikke studenter nevnt, og ingen studentforeninger er satt opp som mottakere i brevet som ble sendt ut om høringsuttalelse fra dekanen. I tillegg mener studentene at prosessen har gått alt for raskt, og uten reell mulighet for medvirkning. Studentene på TIK ber derfor fakultetsstyret om å avvise prosessen.
Nærmere om ARENA og TIK
Flere av høringsuttalelsene påpeker nødvendigheten av et bedre faktamessig grunnlag for å kunne vurdere konsekvensene av en eventuell endret institusjonell innpasning av ARENA og TIK. I denne delen presenteres utfyllende informasjon om sentrene.
ARENA
Forskingsprogrammet ARENA (Advanced Research on the Europeanisation of the Nation-State) ble i 1994 opprettet som et senter under Norges forskningsråd etter initiativ fra Johan P. Olsen, som den gang var professor ved Universitetet i Bergen. Målet for ARENA var å skape god forskning på politisk integrasjon i Europa og på hvilke konsekvenser den politiske integrasjonen i Europa har for Norge.
ARENA ble i 2004 en del av Universitetet i Oslo som et senter for europaforskning under Det samfunnsvitenskapelige fakultetet. Siden den gang har ARENA videreutviklet forskningsprofilen. Forskningen ved senteret er i stor grad eksternt finansiert med penger fra Norges forskingsråd, departementene og de ulike forskningsprogrammene i EU. ARENA er i dag kjent som et av de sentrale forskningsfellesskapene når det gjelder kunnskap om de politiske endringsprosessene i Europa.
ARENA inngikk som forskergruppe i evalueringen av samfunnsvitenskapelig forskning i Norge (SAMEVAL) i 2017-18 i fagpanelet for statsvitenskap og fikk for "overall assessment" karakteren 5 "excellent".
ARENA driver i all hovedsak forskning basert på prosjektinntekter og har ingen egne undervisningstilbud. De ansatte har ikke undervisningsplikt. ARENA deler ut masterstipender, der studentene får arbeidsplass og veiledning ved senteret. ARENA koordinerer det EU-finansierte doktorgradsnettverket PLATO, med 15 doktorgradsstudenter. De ansatte bidrar således med veiledning av master- og doktorgradsstudenter.
ARENA hadde pr. 1. oktober 2018 et samlet antall årsverk på 26, fordelt på åtte årsverk i vitenskapelige stillinger, 11 årsverk i rekrutteringsstillinger og seks årsverk i administrative stillinger (se tabell 1). Av disse var syv vitenskapelige årsverk og fire administrative årsverk i faste stillinger, mens ett vitenskapelig årsverk og to administrative årsverk var i midlertidige stillinger. Totalt var 11 årsverk i faste stillinger og 15 årsverk i midlertidige stillinger. Omfanget av årsverk har variert en del over tid, særlig når det gjelder rekrutteringsstillinger, noe som reflekterer tilgangen på prosjekter.[footnoteRef:1] [1:  Fakultetet har bare sammenlignbare tall tilbake til 2005.] 

[bookmark: _Ref3282075]Tabell 1: ARENA ansatte, årsverk. Kilde DBH-NSD.
	
	2005
	2006
	2007
	2008
	2009
	2010
	2011
	2012
	2013
	2014
	2015
	2016
	2017
	2018

	Vitenskapelige
	8
	10
	10
	16
	12
	10
	10
	9
	10
	8
	9
	8
	10
	9

	Rekruttering
	4
	4
	4
	5
	6
	7
	7
	9
	10
	9
	7
	8
	14
	11

	Administrative
	4
	3
	5
	5
	5
	6
	7
	5
	6
	3
	3
	4
	5
	6

	Totalt
	16
	17
	19
	25
	22
	23
	24
	23
	25
	20
	19
	21
	29
	26


ARENA hadde ved utgangen av 2018 et akkumulert underskudd på 3,8 millioner kroner, etter et underskudd for året på 4,0 millioner kroner (se tabell 2). Årsresultatet er sterkt påvirket av periodiseringen av inntekter (som ikke fullt ut følger de tilhørende kostnader), og underskuddet i 2018 må ses i sammenheng med overskuddet i 2017, der flere nye, store prosjekter ble inntektsført. ARENA har siden 2014 hatt et akkumulert underskudd som senteret ikke har vært istand til å bygge ned; det er budsjettert med at dette underskuddet vil reduseres i langtidsbudsjettperioden frem til 2024.
[bookmark: _Ref3283963]Tabell 2: ARENA økonomi, tusen kroner. Kilde DBH-NSD.
	
	2005
	2006
	2007
	2008
	2009
	2010
	2011
	2012
	2013
	2014
	2015
	2016
	2017
	2018

	Overført
	-3 595
	-1 880
	-2 617
	-3 040
	-1 671
	-1 714
	-230
	4 602
	-1 090
	3 903
	6 814
	6 778
	8 884
	-279

	Inntekter
	-9 958
	-13 623
	-16 891
	-18 277
	-20 500
	-16 177
	-15 816
	-23 945
	-16 893
	-17 356
	-17 912
	-18 688
	-33 394
	-23 365

	Personal
	9 223
	9 379
	10 681
	13 325
	15 825
	15 795
	16 589
	15 128
	17 403
	16 672
	14 953
	16 955
	20 267
	22 584

	Drift
	2 521
	3 476
	5 461
	6 027
	7 095
	3 261
	3 805
	2 918
	4 414
	3 483
	2 897
	3 705
	3 847
	4 709

	Investering
	42
	
	326
	294
	61
	73
	95
	207
	69
	112
	28
	134
	117
	119

	Resultat
	1 827
	-767
	-423
	1 369
	2 481
	2 951
	4 673
	-5 692
	4 993
	2 911
	-34
	2 106
	-9 163
	4 047

	Akkumulert
	-1 768
	-2 648
	-3 040
	-1 671
	810
	1 237
	4 443
	-1 090
	3 903
	6 814
	6 781
	8 884
	-279
	3 768



TIK
TIK-senteret ble opprettet i 1998 av det Akademiske Kollegium (nå Universitetsstyret) som et permanent senter med faste undervisningsoppgaver, et eget styre og et tverrfaglig mandat. TIK var en sammenslåing av Senter for teknologi og menneskelige verdier (TMV), Society, Science and Technology in Europe (ESST) og Prosjektforum. TMV ble opprettet som et tverrfaglig senter gjennom statsbudsjettet i 1987-88 og overført fra Norges allmennvitenskapelige forskningsråd (NAVF) til UiO i 1994 med tilhørende midler. Ved å ivareta sitt mandat, bidrar TIK til å realisere UiOs mål om grensesprengende og tverrfaglig forskning, utdanning og formidling. 
TIK-senterets særpreg er å adressere dagsaktuelle problemstillinger innen temaområdene vitenskap, kunnskap og teknologiers rolle i samfunnet og den samfunnsmessige og økonomiske betydningen av investeringer i teknologi og kunnskap. Dette er temaer som i økende grad har fått oppmerksomhet som egne fagområder og i kontaktflater med andre fag. TIKs særpreg er å gi samfunnsvitenskapelige og humanistiske forskningsbidrag til forståelsen av slike tema, ofte i samarbeid med forskere og brukere i andre fagområder.
Helt fra starten har forskingen ved TIK-senteret vært organisert i to forskergrupper; innovasjonsstudier og vitenskaps- og teknologistudier (Science and Technology Studies eller STS på engelsk). Forsknings- og utdanningsoppgaver gjennomføres også på tvers av gruppene. Begge gruppene inngikk som forskergrupper i evalueringen av samfunnsvitenskapelig forskning i Norge (SAMEVAL) i 2017-18. Innovasjonsstudier ble evaluert av et fagpanel for økonomiskadministrativ forskning, mens vitenskaps- og teknologistudier ble evaluert av et fagpanel for sosiologi. Begge gruppene fikk for "overall assessment" karakteren 4 "very good".
TIK har to masterprogrammer, det ett og et halvt-årige Society, Science and Technology in Europe (ESST) og det to-årige Teknologi, innovasjon og kunnskap (TIK). I tillegg driver TIK doktorgradsopplæring innenfor fakultetets doktorgradsprogram.
TIK hadde pr. 1. oktober 2018 et samlet antall årsverk på 42, fordelt på 13 årsverk i vitenskapelige stillinger, 22 årsverk i rekrutteringsstillinger og seks årsverk i administrative stillinger (se tabell 3). Av disse var syv vitenskapelige årsverk og tre administrative årsverk i faste stillinger, mens seks vitenskapelige årsverk og tre administrative årsverk var i midlertidige stillinger. Totalt var 10 årsverk i faste stillinger og 32 årsverk i midlertidige stillinger. Omfanget av årsverk har variert en del over tid, særlig når det gjelder rekrutteringsstillinger, noe som reflekterer tilgangen på prosjekter. Siden 2015 har omfanget av både vitenskapelige stillinger og rekrutteringsstillinger vokst sterkt, med den følge at det totale antall årsverk har økt fra 27 til 42.
[bookmark: _Ref3285017]Tabell 3: TIK ansatte, årsverk. Kilde DBH-NSD.
	
	2005
	2006
	2007
	2008
	2009
	2010
	2011
	2012
	2013
	2014
	2015
	2016
	2017
	2018

	Vitenskapelige
	17
	13
	14
	9
	9
	10
	8
	8
	9
	11
	8
	10
	12
	13

	Rekruttering
	15
	15
	12
	12
	10
	9
	11
	14
	16
	13
	14
	17
	19
	22

	Administrative
	5
	5
	7
	6
	6
	4
	5
	5
	4
	5
	5
	6
	5
	6

	Totalt
	37
	33
	32
	27
	24
	23
	24
	27
	28
	30
	27
	33
	35
	42


TIK hadde ved utgangen av 2018 et akkumulert overskudd på 24,5 millioner kroner, etter et overskudd for året på 5,2 millioner kroner (se tabell 4). Årsresultatet er sterkt påvirket av periodiseringen av inntekter (som ikke fullt ut følger de tilhørende kostnader), men TIK har i flere år hatt en jevnt god økonomi som følge av mange nye og tildels store prosjekter. TIK budsjetterer med å nedbygge det akkumulerte overskuddet i langtidsbudsjettperioden frem til 2024.
[bookmark: _Ref3285907]Tabell 4: TIK økonomi, tusen kroner. Kilde DBH-NSD.
	
	2005
	2006
	2007
	2008
	2009
	2010
	2011
	2012
	2013
	2014
	2015
	2016
	2017
	2018

	Overført
	-235
	-3 894
	-5 321
	-5 031
	-5 389
	-4 506
	-2 178
	-3 195
	-4 853
	-268
	-1 387
	-10 970
	-13 928
	-19 310

	Inntekter
	-29 657
	-25 638
	-20 781
	-23 391
	-17 513
	-15 994
	-17 098
	-25 429
	-20 409
	-25 797
	-32 092
	-29 119
	-33 475
	-39 860

	Personal
	19 793
	17 255
	16 358
	16 171
	14 625
	14 724
	13 981
	17 686
	18 427
	19 283
	19 854
	22 981
	24 568
	29 747

	Drift
	6 125
	6 947
	4 612
	6 534
	4 116
	3 072
	2 984
	5 827
	6 316
	4 784
	2 846
	2 929
	3 676
	4 598

	Investering
	107
	
	100
	251
	190
	565
	176
	266
	233
	245
	175
	262
	197
	298

	Resultat
	-3 632
	-1 436
	290
	-434
	1 418
	2 367
	44
	-1 650
	4 568
	-1 485
	-9 217
	-2 947
	-5 034
	-5 216

	Akkumulert
	-3 867
	-5 330
	-5 031
	-5 465
	-3 971
	-2 138
	-2 134
	-4 845
	-285
	-1 754
	-10 604
	-13 917
	-18 962
	-24 526



Vurderinger
Innledningsvis skal det understrekes at formålet med forslaget om å endre den organisatoriske innplasseringen av ARENA og TIK, ikke har vært å gjennomføre en bestemt forandring av innretningen av sentrene, enn si å nedlegge dem. Det innebærer spesielt at omorganiseringen ikke er ment å ha direkte konsekvenser for forskningsaktiviteten og undervisningstilbudet, slik mange har fryktet. At en endring av innplasseringen på sikt kan lede til en annen utvikling enn den man ville fått dersom dagens organisering beholdes, kan imidlertid tenkes; hensikten må være å velge en organisering som best mulig legger til rette for en utvikling i henhold til fakultetets og universitetets målsetninger. Uaktet organisering kan det være aktuelt for fakultetet å legge føringer som bidrar til en ønsket utvikling.
I vurderingen av fordeler og ulemper ved en annen innplassering av ARENA og TIK, vil det bli tatt utgangspunkt i de samme kriterier. Forholdene ved de to sentrene er allikevel så forskjellige at det er hensiktsmessig å behandle dem hver for seg.
ARENA
Hvis ARENA skal legges inn under et institutt, er det kun ett alternativ – Institutt for statsvitenskap. Virksomheten ved ARENA har riktignok tilknytningspunkter til flere fag – blant annet jus, sosiologi og filosofi – men den faller i det alt vesentlige innenfor statsvitenskap. Oppmerksomheten konsentreres derfor om dette alternativet.
Faglige prioriteringer
Det er i dag relativt liten interaksjon mellom ARENA og Institutt for statsvitenskap. Enkelte ansatte ved instituttet har hatt delte stillinger, men en viss andel ved ARENA, og det foregår noe prosjektsamarbeid, men ellers er det relativt liten kontakt. Spesielt er det ingen direkte koordinering av faglige aktiviteter mellom de to enhetene.
Institutt for statsvitenskap anfører i sin høringsuttalelse at det ikke er noe problem at det ikke foregår en samlet avveining av og dimensjonering av den statsvitenskapelige virksomhet ved fakultetet. Det er vanskelig å følge instituttet her. Det faktum at faglig aktivitet er spredt utover på flere enheter, betyr ikke at det ikke er ønskelig med overordnede prioriteringer. Hensikten med å etablere egne enheter, kan heller ikke være å unndra seg slike prioriteringer; i ethvert faglig miljø vil det nok være enkelte deler som godt kunne tenke seg å utgjøre egne enheter, dersom dette innebar at man unngikk å bli omfattet av prioriteringer på tvers av fagmiljøet. Med begrensede ressurser må det være et mål å sørge for at man får mest mulig utav dem samlet sett. 
Instituttet anser at den samlede faglige prioriteringen først blir et problem dersom den skal skje på instituttnivå, fordi ARENA vil forrykke det faglige tyngdepunktet på instituttet. At instituttet ikke selv ville tatt initiativ til å styrke europaforskningen, betyr ikke at den ikke kan gi et positivt bidrag til instituttet når det først eksisterer; ARENA ville komme som tillegg, ikke som et alternativ, til den eksisterende virksomheten.
Instituttet kunne for eksempel valgt å la ARENA drive videre som i dag, uten å la det påvirke virksomheten ved instituttet forøvrig; andre institutter huser også spesialiserte sentre av betydelig størrelse. Instituttet antyder at det istedenfor vil ønske å foreta en kraftig neddimensjonering av europeforskningen dersom ARENA legges til instituttet.
Det er tankevekkende at dersom det statsvitenskapelige miljøet selv skulle prioritere, ville europaforskningen få mindre plass; spørsmålet blir derfor – som uttrykt i ARENAS høringsuttalelse – om dette fagfeltet bør beskyttes gjennom en særskilt organisatorisk struktur. Det er imidlertid forskjell på å bygge opp noe nytt og bygge ned noe eksisterende, og dessuten, som instituttet påpeker, fungerer ARENA godt. Selv om man over tid skulle ønske å nedskalere virksomheten, må det skje på en slik måte at det ikke ødelegger for det som fungerer godt, og selvsagt i henhold til gjeldende regler og avtaler. Som begge enhetene understreker, må det utredes nærmere hvorvidt og eventuelt hvordan en slik tilpasning bør skje.
Gitt instituttets høringsuttalelse, er det ikke vanskelig å forstå at ARENA mener at senteret isolert sett er best tjent med å stå alene. ARENA begrunnet blant annet sin forskningsmessige suksess med at senteret har vært frittstående, men mye av den fremste forskning ved fakultetet foregår i sentre som er integrert i institutter, som for eksempel ESOP, LCBS og RITMO; det er altså i prinsippet ingen motsetning her.
Forskning og undervisning
Mens Institutt for statsvitenskap har et fullverdig undervisningsprogram på alle nivåer, har ARENA ikke undervisningstilbud utover veiledning på master- og doktorgradsnivå.
Institutt for statsvitenskap skriver i sin høringsuttalelse at det ikke er noe problem at ARENAs ansatte primært ivaretar forskningsoppgaver, og at instituttet ikke har kapasitetsproblemer innenfor temaet europeisering. Poenget er vel ikke at man kan dekke eksisterende undervisningsbehov, men at det ligger en kompetanse og potensiell ressurs ved ARENA som i dag i liten grad utnyttes til undervisningsformål. ARENA påpeker i sin høringsuttalelse at bachelorprogrammet i Europa-studier i utgangspunktet skulle forvaltes i et samarbeid mellom de to enhetene, men at det ikke skjedde, og at programmet ble nedlagt. ARENA har søkt fakultetet om å etablere et masterprogram i Europa-studier, men det virker lite hensiktsmessig å bygge opp parallelle undervisningstilbud; et slikt tilbud måtte utformes slik at det inngår som en helhetlig del av det samlede undervisningstilbudet i statsvitenskap.
Det er riktig at stillingene som forsker ikke innebærer undervisningsplikt, men det forhindrer ikke at ansatte ved ARENA kan bidra til undervisningen. Forskere kan påta seg undervisningsoppgaver etter avtale, og både stipendiater og postdoktorer kan ha ordinær undervisningsplikt. Ved fremtidige ansettelser kan man utlyse kombinerte stillinger. Det er også mulig å omgjøre forskerstillinger til ordinære stillinger.
Administrasjon
Administrasjonene ved ARENA og Institutt for statsvitenskap er delvis overlappende, men også komplementære. Administrasjon ved ARENA er utelukkende innrettet mot forskning (inkl. driften av doktorgradsnettverket PLATO), mens administrasjonen ved instituttet i stor grad er innrettet mot studier.
ARENA skriver i sitt høringssvar at de administrative gevinstene ved sammenslåing vil være minimale fordi administrasjonene ved de to enhetene har så ulike oppgaver. Det er imidlertid nettopp i komplementariteten at gevinstene kan ligge.
Som nevnt ønsker ARENA å etablere et studietilbud, noe som ville kreve studieadministrasjon; det ville være mer effektivt om et slikt eventuelt tilbud ble administrert fra instituttet. På den annen side har ARENA bygget opp en svært kompetent forskningsadministrasjon, som instituttet vil kunne ha glede av, særlig for søknader om og drift av EU-prosjekter, der instituttet har begrenset erfaring. Det samme gjelder ARENAs kompetanse knyttet til å håndtere en tverrfaglig og tverrinstitusjonell internasjonal forskerskole.
Det synes derfor å ligge godt til rette for synergier gjennom samordning av administrasjonen ved de to enhetene.
Når det gjelder ARENAs bekymring for at en omorganisering at forskningsprosjektene ikke skal kunne drives med administrative støttefunksjoner som i dag, er det vanskelig å se hvorfor det ikke skulle være mulig; dette er vanlig praksis ved mange enheter.
Økonomi
Institutt for statsvitenskap har en god, om enn stram økonomi. ARENA har hatt økonomiske vanskeligheter tidligere, noe som vises i et betydelig akkumulert underskudd, men har i de senere år hatt god tilgang på prosjekter og går i langtidsbudsjettperioden i balanse (dog uten at det akkumulerte underskuddet fjernes). Som en liten enhet med beskjeden grunnbevilgning er ARENA sårbar for svingninger i inntektene.
Institutt for statsvitenskap skriver i sin høringsuttalelse at det ikke ønsker å bruke instituttets bevilgning til å finansiere forskning ved ARENA, og at det vil være uakseptabelt at instituttet skal gjøres ansvarlig for ARENAs akkumulerte underskudd.
Det er en forutsetning at de enkelte deler av virksomhetene drives i balanse over tid, noe som krever god økonomisk styring. Det er lettere å håndtere svingninger i inntekter i en stor enhet, der svingningene vil utgjøre en mindre andel av totaløkonomien. Hvis ARENA legges inn under instituttet, må det være en forutsetning at det er gjort tiltak for å bringe ARENAs økonomi i balanse (dette vil formodentlig være nødvendig uansett senterets organisatoriske tilknytning).
Annet
Institutt for statsvitenskap avslutter sin høringsuttalelse med å påpeke det instituttet oppfatter som problemene med ARENA, herunder at senteret er uten sluttdato, at det har opparbeidet seg et akkumulert underskudd, og at det fremstår som svakt integrert i fakultetets organisasjon og administrative rutiner. Instituttet anser at disse problemene skyldes svikt fra fakultetets styre og ledelse.
Uten å ta stilling til kritikken mot tidligere og nåværende styre og ledelse, påpeker instituttet en realitet; fakultetet har tradisjon for en desentralisert styringsstruktur, og det er liten aksept for handling fra overordnet nivå. Det er i seg selv et argument for at fakultetet er organisert i enheter som har tilstrekkelig størrelse og robusthet til å styre seg selv.
[bookmark: _GoBack]TIK
TIK har faglige kontaktpunkter til flere av fakultetets institutter, og det er slik sett ikke åpenbart hvilket institutt det eventuelt burde legges innunder. I høringsnotatet ble det pekt på Sosialantropologisk institutt, og det er dette enhetene har forholdt seg til i høringen. Selv om det kan tenkes andre muligheter, konsentreres oppmerksomheten også her om dette alternativet. Forøvrig vil nok mange av argumentene være tilsvarende om man tok utgangspunkt i et annet institutt.
Faglige prioriteringer
Fordi den faglige overlappen mellom Sosialantropologisk institutt er begrenset, er det i utgangspunktet færre muligheter for omprioriteringer så lenge man skal ivareta de to enhetenes respektive oppgaver. Det finnes imidlertid et potensial for å videreutvikle de samarbeidsmuligheter som allerede eksisterer.
TIK skriver i sin høringsuttalelse at det blir krevende for instituttstyret ved Sosialantropologisk institutt å ivareta både nåværende instituttinteresser og TIKs tverrfaglige interesser. TIK representerer i seg selv to tverrfaglig orienterte fagfelt som det har tatt mange år å utvikle gode synergier og samforståelse mellom, og TIK frykter at fagdisiplinære prioriteringer vil sette TIK i skyggen når instituttstyret skal gjøre strategiske prioriteringer.
Sosialantropologisk institutt påpeker på sin side man ikke bare vil måtte håndtere to ulike disipliner, men vil måtte innpasse en stab som består av faglig ansatte med svært variert bakgrunn; å gjøre faglige prioriteringer innen TIK er vanskelig nok, men å gjøre faglige prioriteringer som nødvendigvis må avveie instituttets ansvar for ivaretagelse av sosialantropologi som disiplin, opp mot komplekse samfunnsmessige utfordringer knyttet til teknologi, innovasjon, vitenskapsstudier og økonomi anses som en nærmest umulig oppgave.
Disse utfordringene er åpenbart reelle, men de eksisterer enten TIK ligger direkte under fakultetet eller et institutt; det er vanskelig å prioritere på tvers av fag og disipliner. Problemet er at det i praksis ikke blir noen reell faglig prioritering mellom enhetene på fakultetet. Innenfor en grunnenhet er det lettere å foreta prioriteringer, selv om det kan være krevende å sikre balanse mellom ulike fagområder, særlig hvis et område er dominerende. TIK er forøvrig selv et eksempel på at det går an å håndtere et fagmiljø med et bredt spekter av disiplinære forankringer.
Sosialantropologisk institutt påpeker i sin høringsuttalelse at instituttet har lykkes godt med tverrfaglige prosjekter, og viser til en serie av slike prosjekter ved instituttet, hvorav enkelte i samarbeid med forskere ved TIK. Denne erfaringen skulle tilsi at instituttet burde være godt forberedt på å håndtere et tverrfaglig senter som TIK.
Forskning og undervisning
Sosialantropologisk institutt har undervisning på alle nivåer, mens TIK har undervisning på master- og doktorgradsnivå.
Sosialantropologisk institutt og TIK uttaler at det er relativt liten overlapp mellom undervisningstilbudene. Instituttet mener også at TIKs kompetanse i liten grad kan utnyttes i den disiplinære undervisningen i sosialantropologi.
Spørsmålet i denne sammenheng bør ikke først og fremst være om det er overlapp i eksisterende undervisningsporteføljer, men om det er rom for å utvikle tilbud der man spiller på den samlede kompetansen. TIK har uttrykt ønske om å etablere et studietilbud på bachelornivå, der det kunne foreligge en slik mulighet.
TIK – både i senterets og studentenes høringsuttalelse – uttrykker bekymring for det eksisterende undervisningstilbudet. Så lenge dette tilbudet fortsetter å fungere godt, er det ingen grunn til at det skulle endres.
Administrasjon
Både Sosialantropologisk institutt og TIK er relativt små enheter og har tilsvarende små administrasjoner. Begge administrasjonene håndterer både forskning og undervisning.
Sosialantropologisk institutt mener at stordriftsfordeler i administrasjonen langt på vei er tatt ut gjennom sentralisering av funksjoner, og at samdriftsfordelene er godt ivaretatt gjennom nettverksløsninger. Ikke desto mindre bør det ligge til rette for gevinster ved å samordne de to administrasjonene, blant annet gjennom større spesialisering. TIK påpeker at det kan være behov for å utnytte kommunikasjons- og driftsressurser på en bedre måte, men viser til at da må også ressurser i fakultetsadministrasjonen inkluderes i vurderingen.
Økonomi
Både Sosialantropologisk institutt og TIK har for tiden god økonomi. Begge er imidlertid små og sårbare for endringer i inntektene. Gevinsten ligger derfor først og fremst i at de samlet vil ha en mer robust økonomi.
Sosialantropologisk institutt påpeker at TIK har et betydelig innslag av ansatte uten undervisningsoppgaver og som er eksponert for svingninger i ekstern finansiering, noe som kan gi utfordringer for ledelse og likebehandling. Dette er en utfordring enten TIK ligger direkte under fakultetet eller under et institutt, men er formodentlig lettere å håndtere i en større enn i en mindre enhet.
Sosialantropologisk institutt påpeker at både instituttet og TIK tiltrekker seg eksterne midler, men at konkurransedyktigheten kan svekkes hvis omorganiseringen medfører svekket omdømme. Det kan man naturligvis ikke utelukke, men risikoen synes ikke overhengende. Begge enhetene har en så god posisjon i sine respektive fagmiljøer at de vanskelig kan rokkes. Dessuten tildeles forskningsmidler først og fremst etter prosjektsøknadenes kvalitet, ikke etter omdømme.
TIK påpeker på sin side at senteret har en sterk stab med en tematisk bredde og samfunnsrelevans som gir positive økonomiske utsikter. Det er riktig, men prosjektfinansiert virksomhet er i sin natur usikker, og man skal ikke så veldig langt tilbake for å finne en periode der TIK var i en krevende økonomisk situasjon.
Annet
Sosialantropologisk institutt påpeker at en organisasjonsmessig endring kan medføre betydelig "støy". Det er en viktig påpekning, og gevinstene ved organisasjonsmessige endringer må være større enn kostnadene. I dette tilfellet, der det dreier seg om å flytte det organisatoriske tilknytningspunktet, burde risikoen være mindre enn ved andre omorganiseringer. I utgangspunktet burde de to enhetene kunne drive videre som før, med gradvise tilpasninger over tid; det er ingen grunn til en "overilt kortsiktig søken etter synergigevinster".
KONKLUSJON
Høringen har bidratt til å kaste lys over mange av de momenter som er relevante i en vurdering av den organisatoriske innplassering av ARENA og TIK. Som påpekt i flere av uttalelsene, er det behov for en nærmere konsekvensutredning av forslagene før man eventuelt kan gjennomføre endringer. Det er også nødvendig med en nærmere presisering av eventuelle føringer for endringene, slik at man sikrer ivaretagelse av fakultetets og universitetets overordnede målsetninger. Ingen av høringsuttalelsene har pekt på konkrete alternativer til de forslagene som ble presentert i høringsnotatet, men det kan være grunn til å vurdere nærmere om det finnes slike, herunder andre tiltak som kan "styrke de prosessene som ligger bak ønsker om en omstrukturering av relasjonen mellom instituttene og sentrene ved fakultetet", for å låne en formulering fra Sosialantropologisk institutts høringsuttalelse.

Vedlegg: Enhetenes høringssvar.

